《临江仙》
五代·顾夐

碧染长空池似镜，倚楼闲望凝情。满衣红藕细香清。

象床珍簟，山障掩，玉琴横¤

暗想昔时欢笑事，如今赢得愁生。博山炉暖澹烟轻。

蝉吟人静，残日傍，小窗明。

幽闺小槛春光晚，柳浓花澹莺稀。旧欢思想尚依依。

翠嚬红敛，终日损芳菲¤

何事狂夫音信断，不如梁燕犹归。画堂深处麝烟微。

屏虚枕冷，风细雨霏霏。

月色穿帘风入竹，倚屏双黛愁时。砌花含露两三枝。

如啼恨脸，魂断损容仪¤

香烬暗销金鸭冷，可堪孤负前期。绣襦不整鬓鬟欹。

几多惆怅，情绪在天涯。

作者简介：顾敻，五代词人。生卒年、籍贯及字号均不详。前蜀王建通正(916)时，以小臣给事内廷，见秃鹫翔摩诃池上，作诗刺之，几遭不测之祸。后擢茂州刺史。入后蜀，累官至太尉。顾夐能诗善词。 《花间集》收其词55首，全部写男女艳情。